সারি সারি বসে মুখ লুকিয়ে থাকে নর্দমার মুখে। খাবার পড়লেই চোখের নিমেষে তা নিয়ে পালিয়ে যায় নর্দমার ভেতরে। লেক গার্ডেন্স অঞ্চলের বাসিন্দাদের একাংশের অভিযোগ, গত কয়েকবছরে ইঁদুরের সংখ্যা এই অঞ্চলে অসংখ্য বেড়ে গিয়েছে। সম্প্রতি এলাকার নিকাশি নালার সংস্কারের সময়ে প্রচুর ইঁদুর বাইরে বেরিয়ে এসেছে। এলাকার অনেক বহুতলেই নতুন করে এরা বাসা বেঁধেছে।
ইঁদুরের উৎপাত বন্ধে ব্যবস্থা নেওয়ার জন্য পুর কর্তৃপক্ষকে লিখিত অনুরোধের সিদ্ধান্ত নিয়েছেন অতিষ্ঠ বাসিন্দাদের একাংশ। এই লক্ষ্যে এলাকায় সইসাবুদ সংগ্রহের কাজও শুরু হয়েছে। কয়েকবছর আগে ইঁদুরের উৎপাতের ফলে ঢাকুরিয়া ব্রিজের কাঠামোই নড়বড়ে হয়ে পড়েছিল। পরে একটি সংস্থাকে দিয়ে উড়ালপুলটি সারানো হয়েছিল। ওই সময়েই পুর কর্তৃপক্ষ যে সমীক্ষা চালিয়েছিলেন তা থেকে জানা যায়, উপচে পড়া ভ্যাটের জঞ্জাল থেকেই এলাকায় ইঁদুরের উৎপাত বেড়েছে। তার পরেই পুরসভা রাস্তার ধারে ঢাকুরিয়া ব্রিজের কাছে ভ্যাট বসানোর সিদ্ধান্ত নেয়।
লেক গার্ডেন্সের ক্ষেত্রে বিষয়টি আলাদা। এখানে সুপার মার্কেটের বাইরে রয়েছে একটি ভ্যাট। কিন্তু মূল রাস্তার ধারে কোনও ভ্যাট নেই। এলাকার বাসিন্দারাই পাড়ার যেখানে সেখানে অস্থায়ী ভ্যাট তৈরি করেছেন। বিক্ষিপ্ত পড়ে থাকা আবর্জনার কারণেই এখানে ইঁদুরের এত উৎপাত বলে পুরসভার ধারণা। পুরসভার ১০ নম্বর বরোর চেয়ারম্যান তপন দাশগুপ্ত বলেন, ‘‘ইঁদুরের উৎপাত থেকে বাঁচতে প্রথম প্রয়োজন যত্রতত্র ময়লা ফেলা বন্ধ করা। সাধারণ বাসিন্দারা সচেতন নন বলেই ইঁদুরের উৎপাত বাড়ে। বাসিন্দাদের অভিযোগ পেয়েছি। তবে লিখিতভাবে এখনও কেউ পুরসভায় অভিযোগ জমা দেননি।’’ 
পুর কর্তৃপক্ষ জানান, ইঁদুরের উৎপাত বন্ধ করার জন্য পুরসভায় কোনও ব্যবস্থা নেই। পুরসভা মশা এবং মশাবাহিত রোগ প্রতিরোধের ব্যবস্থা করতে পারে। প্রশ্ন উঠেছে, এলাকায় কোনও আধুনিক কম্প্যাক্টর মেশিন নেই কেন। পুরসভার বর্জ্য অপসারণ দফতরের এক আধিকারিকের কথায়, জায়গার অভাবেই তা করা যাচ্ছে না। তবে আবর্জনা প্রতিদিনই পরিষ্কার করা হয় বলে তাঁদের দাবি।